
Vízmosások statisztikai értékelése az Egri Modellrégióban

Az árkos erózió szerepe Magyarország jelenkori felszínfejlődésben megkérdőjelezhetetlen. Kutatásom középpontjában az Eszterházy Károly Főiskola és a németországi Universität Kassel között megvalósuló modellprojekt keretében kijelölt Egri Modellrégió vízmosásainak statisztikai értékelése áll, az eróziós árkok kialakulását befolyásoló tényezők aspektusából. Vizsgálataim alapjául szolgált az MTA CSFK Földrajztudományi Intézetének 2013-ban befejezett 76 434 sz. OTKA-kutatása, amelynek keretében egész országra kiterjedő vízmosás kataszter készült el. Az alkalmazott módszerek során a térinformatikai vizsgálatokat ArcMap 10.1. szoftverrel végeztem el, felhasználva az alábbi digitális adatforrásokat: a mintaterület EOV digitális térképe, a CORINE felszínborítási és a talajtani paramétereket tartalmazó AGROTOPO adatbázis, az országos vízmosás kataszter, illetve az SRTM domborzatmodell. A statisztikai értékelést követően saját kutatási eredményeimet összehasonlítottam a Börzsöny és a Zselic területén korábban elvégzett hasonló kutatás eredményeivel, kiemelve a három mintaterület vízmosásainak esetében megfigyelt hasonlóságokat és különbségeket. Munkám befejező részében megfogalmazom a Modellrégió vízmosásainak értékeléséből, valamint az összehasonlításból levont következtetéseimet, reflektálva hipotéziseimre, és javaslatot téve további releváns kutatási irányok megjelölésére.



